《咏华林书院》
宋代·李宗谔

华林有胡氏，孝义共知名。
宅对千峰秀，家传双桂荣。
书楼藏六籍，讲席聚诸生。
官序新春拜，门闾往岁旌。
儿孙多力学，兄弟亦躬耕。
一院松篁影，满山猿鹤声。
傍溪挑蕨煮，就树采茶烹。
客恋琴樽乐，僧依水石清。
官途空扰扰，尘世自营营。
他日林泉约，何当遂此情。

作者简介：李宗谔（964-1012年五月），字昌武，深州饶阳人，李昉之子。生于宋太祖乾德二年，卒于真宗大中祥符五年五月，年四十九岁。七岁能属文。耻以父任得官，独由乡举第进士，授校书郎。又献文自荐，迁秘书郎，集贤校理，同修起居注。真宗时，累拜右谏议大夫初，昉居三馆两制之职，不数年，宗谔并践其地。风流儒雅，藏书万卷。内行淳至，尤好勤接士类，奖拔后进。宗谔工隶书，为西昆体诗人之一。著有文集六十卷，内外制三十卷，预修太宗实录、续通典，又作家传谈录，均并行于世。